
aforizmi, poezija, proza, epigrami, prikazi, karikature 

Kako samo nije sramota Srbe da žive ovako bedno 
sa tako sposobnom vladom! 

Rade Jovanović 



• Propast Amerike je neminovna. 

Svi iz reda za hleb su se složili s 
tim. 

• Pojave kanibalizma pokazuju da ni 
najugroženiji neće ostati gladni. 

Momčilo Mihajlović 

• Poboljšan je standard građana 
Srbije. 

Povećane su porcije u narodnim 
kuhinjama. 

• Trebalo bi da primim vakcinu protiv 
besnila. Pobesneo sam kada sam u 
samoposluzi video nove cene. 

Aleksandar Čotrić 

• Narod i dalje gladuje. 

Ali to sada čini sa apetitom. 

• Srbi su koristili pribor za jelo 
još dok je bilo jela! 

Vladan Sokić 

• Bila je to kurtoazna poseta. 

A onda sam izašao iz samposluge. 


• Brzom intervencijom građevinske 
inspekcije pristupilo se rušenju 
bespravno podignutog kontejnera. 

• Ne mislim na prazan stomak. 

Dakle, ne mislim uopšte. 

• Kad god gledam u pasulj - uvek 
isto: ni rebarca, ni slanine! 

• Spremam se da ručam na miru - 
k'o čovek. Pripreme traju već deset 
godina. 

• Ako je večera bila tajna, 

ko je dozvolio babi da izveze 
goblen? 

Tomislav Trbojević 

• Ono što nije za priču 
jeste za aforizam. 

• Banka je povratila poverenje. 

Novac zadržala. 

• Radili su kako su najbolje znali. 

A baš nije trebalo tako. 

• Kod nas nema ludih krava. 

I stoka se opametila. 

Ilija Marković 


Đorđe Otašević 


Vredi poraniti u redove za hleb i mleko. 
Tu se najbolje može osetiti 
radost življenja. 


Dragan Rajičić 

Crne misli 

Kada nemam čemu da se nadam 
ja stavljam omču oko vrata 
i onda se ne nadam bez veze. 

Dok pobednik trči počasni krug, 
krug oko njega se sužava! 

Demonstrantu je zatvoreno 
samo jedno oko 

što ukazuje da vlast čini ustupke. 

Pobedniku se u zube ne gleda 
osim ako to ne zahtevaju 
poslovi identifikacije. 

Vođa nikada ne gubi glavu. 

A samo jednom bi bilo dovoljno. 

Mrtvi glasači ne ustaju iz groba 
bez razloga. 

Treba žive zakopati. 

Žrtva nije uspela da se nagodi 

jer dželat tačno zna da život nema cenu. 

Zbog opštenarodnog veselja 

dan žalosti će biti naknadno saopšten. 

Bratoubilački ratovi su surovi 

ali se ipak završavaju sporazumom. 

Pa, braća su to! 

Groblja su nam puna 

iskreno opredeljenih za ovu zemlju. 

Mi smo lepo razvijena nacija. 

Glave su nam posebno razbacane! 

Dao sam život iz patriotskih razloga 
a sada mi pripisuju da sam izgubio 
glavu. 


Desio se savršen genocid 
jer i počiniocima je stalo 
da se tako nešto više nikada ne 
ponovi. 

A oni koji se raduju što smo 
ponovo na ivici ambisa 
treba da znaju: 

Mi imamo nas na bacanje! 

I pored naknadnih korektivnih 
intervencija sa njihove i sa naše strane 
nikako da nam se složi broj mrtvih. 

Srbija će biti tamo gde su srpski 
grobovi i svako će biti čovek na svome 
mestu! 

Očekuje se dalja reinkarnacija 
naše zemlje 

u evropske integracione tokove. 

Mislite li da je lako policiji 
da udovoljava paranoičnom narodu 
i da ga proganja 24 sata dnevno! 

Normalnu Ijudsku potrebu 
da se žrtvujemo za otadžbinu 
svaki naš neprijatelj je morao 
maksimalno da ispoštuje. 

Neprijatelj je izdaleka zapucao 
da nam odredi sudbinu. 

Sve nam je pogodio! 

Infarkt, kakav je takav je, 
od srca je! 

Nije lako nama dobrovoljnim 
davaocima. 

To sa nama nikada nije prošlo bez 
krvi! 

Raša Papeš 

Nećemo poslušati 
glas razuma, 
jer viče na nas! 

Rastko Zakić 


NEON/REALIZAM 

Bulevari - aleje velikana 
brokeri, napasnici i glasnici 
dilere nekretninama do večnog stana 
dovode bivši grobovlasnici 

Čuju se krici i šaputanja 
usred luksuznih hala i štala 
u predizbornoj tišini, minutom ćutanja 
opraštamo se od mrtvog Kapitala 

Trust mozgova izveden na pašu 
a onda moždani udar s leva 
displej s epitafom na krajputašu 
još uvek zubu vremena odoleva 

Progledala je svaka prizma 
trgovački putnici su na barikadama 
ovo je vreme neon/realizma 
sa Svetlim grobovima na fasadama 


Pop D. Đurđev 


NOVO RODOLJUBLJE 

Uplaših se: neće biti tema 
Kada odu oni što su prošli, 

Usahnuće moj nerv satirični 
Kad nastupe ovi dobrodošli. 

Ali teme k'o lude naviru: 

Još ne znamo ko je koga klao, 

Opet sve zlo od drugih dolazi, 

Među nama malo ko je zao. 

Profesori i doktori verni 
Iz busija svojih starih vrište: 

Svetske ale iz mračne potaje 
Nas će opet sramno da unište! 

Mi smo njima briga pregolema, 

Zavide nam što smo šaka jada, 

Ne daju nam glupost da gajimo, 

Njima ona takođe pripada. 

Mi se stoga u prsa busamo 
Da radije ostanemo gladni, 

Nego da se nahranimo radom, 

Što zahteva neprijatelj gadni. 

Oni hoće kako oni hoće! 

A baš to je ono što ne damo, 

Mi hoćemo kako mi hoćemo, 

Makar svesni i da propadamo! 

Nadamo se još da ispravimo 
Sva zla brojna širom lošeg sveta, 

Tek da usput štogod pobrojimo 
Od grehova naših probisveta. 

Rodoljublje ne sme da nam hramlje! 

I opet se satirično plašim: 

Kako da se s drugim razračunam - 
A da blago postupim sa našim?! 

Rastko Zakić 


NOVI LJUDI 

Naša porodica bila je uvek Ijuta opozicija 
tako da smo bili oduševljeni kada je najzad 
srušen diktatorski komunistički režim. Sla- 
vilo se i veselilo u našoj kući do kasno u 
noć, a da nismo ni slutili kakve nas obaveze 
tek čekaju. A trebalo je izgraditi novo 
društvo, sa novim Ijudima koji će povesti 
zemlju u bolju budućnost. Tako se naša 
porodica našla pred velikim iskušenjem no- 
vog vremena. 

Na Glavnom odboru opozicije našeg grada 
zaključeno je da u našem gradu niko nije 
bio zvanično opozicija sem nas, pa smo bili 
prinuđeni da formiramo novu vlast. Svesni 
svoje istorijske odgovornosti, na kućnom 
sastanku doneli smo konačne odluke. Ženu, 
kao dugogodišnju iskusnu domaćicu, posta- 
vili smo na mesto Predsednika gradske vla- 
de. Babu, kao velikog trgovačkog eksperta, 
imenovali smo za direktora gradske pijace. 
Ćerka se odlučila za mesto direktora srednje 
škole, sa nadom da će je tako možda i 
završiti. Sin je insistirao na mestu direktora 
gradskog zelenila, tvrdeći da jednostavno 
obožava travu. Deda je bio nezamenjiv kan- 
didat za direktora bolnice, s obzirom na to 
da je do sada bolovao od svih otkrivenih i 
nekoliko neotkrivenih bolesti. Ja sam, teška 
srca, i svestan velike odgovornosti, pristao 
da budem Gradonačelnik. Preostale funkcije 
popunili smo komšijama, kumovima i užom 
rodbinom, vodeći strogo računa da su uvek 
bili simpatizeri opozicije, tj. naše porodice. 

Onda smo krenuli u izgradnju novog druš- 
tva. 

Slobodan Simić 

GOZBA 

Na sto stavim satenski stolnjak. Pa 
tanjire od kineskog porcelana. I escajg 
srebrni. Viljušku sa leve strane, kašiku 
i nož sa desne. Pa čekam muvu da 
sleti u prazan tanjir. Sa nožica joj 
spretno zalepljenu hranu skinem. Sa 
nekog đubrišta, iz nekog kontejnera. 
Pozovem komšije sa prvog sprata i 
komšije sa drugog sprata. Pojedu 
hranu pa se raziđu. Zahvale se 
Ijubazno, ali hladno. Jeli su i bolje. 

Posle čekam drugu muvu da sleti u 
prazan tanjir. Sa nožica joj spretno 
zalepljenu hranu skinem. Pa pozovem 
komšije sa trećeg sprata i komšije sa 
četvrtog sprata. Pojedu hranu pa se 
raziđu. Zahvale se Ijubazno, ali hladno. 
Znaju i za bolje. 

Onda čekam novu muvu. Sa nožica 
hranu da joj skinem. Sve sam da 
pojedem, svarim, izbacim. Veliko 
govno da stavim u tanjir. Mnogo muva 
da doleti. Sa nožica hranu da im 
skinem. Celu ulicu na gozbu da 
pozovem. 

Đorđe Otašević 


MIRISI 

Sve vidim, sve čujem. Reči pokuljaju. 
Iz usta po ulici ispadaju. Čistači pritrče, 
metlama razmahuju, lopatama ih 
zgrću. Pometu mi stopala, iseku mi 
kolena. Posle držim zatvorena usta. 
Reči se po ustima muljaju, muljaju, u 
stomak se vrate. Potrčim ka klozetu. 
Govna po sobi niz nogavice ispadaju. 
Sednem, odahnem. A reči u šolju 
bućkaju. Gomila govana raste, ka 
plafonu me diže. Glavom ga probijem, 
kroz tavan prolazim. Crepove čelom 
razgrćem. Nad krovom glava mi viri. 
Pogledam levo - voćke u cvatu. 
Pogledam desno - šareni se poljsko 
cveće. Zatvorim oči pa duboko 
udahnem. Kako divno miriše moja 
zemlja! 

Đorđe Otašević 


Ovolika poniženja 
nijedan drugi narod 
ne bi mogao da podnese, 

U tome je tajna našeg uspeha. 

Dragan Rajičić 


Imali smo sve uslove da budemo srećna zemlja, 
ali nismo imali sreće. 

Rastko Zakić 

U Sizifovo vreme 
kamen se mogao 
daleko doguratu 

Vladan Sokić 


NEŽNA PRAVDA 

Pravda naša nije krvoločna, 

Nego blaga kao trava sočna. 

Neće ona da kazni krvnika 
Već od njega stvara pravednika. 

Krvniku će pravda da oprosti 
Kad on žrtvi pomiluje kosti. 

Njemu pravda tad oproštaj daje 
Jer se, krvav, još krvavo kaje. 

A najveća stiže mu harizma 
Ako zločin nikako ne prizna. 

Tad zajedno stupamo u stroju, 

I sit krvnik, i ovce na broju. 

Rastko Zakić 


Humanizovali smo 
kazneni sistem. 
Doživotna robija 
sada traje тподо kraće. 

Nebojša Novaković 


ZLOČIN I KAZNA 

Sadržaj plavog koverta bio je više nego 
jasan. Ako u roku od tri dana ne platimo 
naš ogromni račun za struju uvećan za 
zateznu kamatu, povećan za stopu 
inflacije pomnoženu sa koeficijentom 
troškova života puta tri, protiv nas će biti 
pokrenut sudski postupak. U tom 
sudskom postupku, obaveštavali su nas 
bezdušni mudrijaši, sigurno gubimo spor, 
pa ćemo još morati da platimo i sudske 
troškove uvećane za sudsku taksu puta 
četiri. Na samom dnu, ali crnim slovima, 
radi jačeg efekta, poentirano je da se 
nesmotrenima može desiti i da zaglave 
robiju 15 dana. Mi smo slučaj shvatili 
krajnje ozbiljno, ali u kući nismo imali ni 
prebijene pare. 

- Neka nas pohapse! - histerisala je 
žena. - Neka nas sve strpaju u zatvor 
ako ih nije sramota! 

- Mama, hoćemo li i mi u zatvor? - pitala 
je mlađa ćerka. 

- Svi idemo u zatvor, Ijubavi! - šizela je 
gospođa cepajući službeni dopis. 
Spremajte se! 

- Ko ide u zatvor?! - upitao je tek 
probuđeni deda iz fotelje. 

- SviM - besnela je snajka. 

Deda je, kao i svi penzionisani partijski 
funkcioneri, bio vrlo disciplinovan, i 
počeo je odmah da se sprema. Hteo sam 
da ga zaustavim i da mu objasnim 
suštinu problema, ali me je preplavila 
đavolska misao. Deda je penzioner, 
dokon, besposlen, ionako ništa ne radi, 
mogao bi da se žrtvuje par nedelja za 
opšte dobro porodice. 

Kad se spakovao, pokupio sam po kući 
sve zaostale račune i sudske pozive, i 
odveo ga u zatvor. Tamo su ga lepo 
primili i smestili u sobu sa njegovim 
ispisnicima koji su se takođe žrtvovali za 
svoje familije, i sad do mile volje igraju 
šah i domine. Mi ga redovno obilazimo i 
do sada se nije žalio, a izgledao je 
prilično srećan i zadovoljan. 

Valjda neće promeniti raspoloženje kad 
čuje da je posle sabiranja svih računa 
dobio doživotnu robiju. 


Slobodan Simić 

Ko drugačije misli, 
rado ćemo ga saslušati. 

Mihailo Veljković 

Telefon sam dobio po političkoj liniji. 
Zahvaljujem se nadležnima iz službe za prisluškivanje! 

Nebojša Novaković 


Ponekad je teško razlikovati 
policajce od kriminalaca. 

Ni svi kriminalci nisu uniformisani! 

Rade Jovanović 

Neću više da vređam 
zakonom zaštićene ličnosti. 

Ko ih jebe! 

Ako je policija bolje plaćena, 
bije li manje ili više? 

Policija ne juri kriminalce, 

jer neće da se spusti na njihov nivo. 

Ubica nije pronađen 
jer je suviše poznat. 

Rastko Zakić 


Policija uvek prati one koji idu 
ispred svog vremena. 

Bivši Diktator je zapretio samoubistvom 

ako ga uhapse, 

pa je odmah uhapšen. 

Slobodan Simić 

Pre nego što je islednik postavio pitanja 
interesovao sam se da li mogu da 
koristim literaturu. 

Dragan Mirović 

Istražni postupak je pokazao 
da je lepota prolazna. 

Aleksandar Baljak 



A kad su demonstranti počeli 
da uzvikuju parole protiv vlasti, 
policija je morala 
da na silu odgovori silom! 

Dragan Rajičić 

Nove knjige 


Svoji na svome 


Dragan Rajičić, 
Gutembergova galaksija, Beograd, 2000. 



Zbirka aforizama "Svoji na svome" je druga po redu knjiga 
satiričara iz Kragujevca Dragana Rajičića. Za prvu knjigu 
"Vođa - drugi put" (1996), zbirka kratkih priča, dobio je 
nagradu Radoje Domanović. Međutim, to što ga je ova 
nagrada za zbirku aforizama mimoišla, nipošto ne govori 
da nije vredna priznanja, naprotiv, pogotovo zato što je 
nastajala dugi niz godina, a to već samo po sebi nosi neke 
garancije o kvalitetu rukopisa. 


ДРЛГЛН 

РАЈИШ 


U knjizi "Svoji na svome" Dragan Rajičić je vredno i 
temeljno beležio našu stvarnost, bojeći je, satiričaru 
svojstvenim stilskim figurama: ironijom, sarkazmom, 
apsurdom. Da li je apsurd naš usud, iako ga niko nije 
pitao, satiričar odgovara: 



СВОЈИ 

CBOME 



Najviše smo naučili iz lekcija 
koje nam uopšte nisu bile potrebne. 

Šta li bi tek odgovorio da su ga pitali? Da li bismo morali da učimo lekcije koje nam 
uopšte nisu bile potrebne da je neko barem nekad osluškivao šta poručuju satiričari u 
svojim knjigama. Ali i pored toga nije bilo jednostavno, niti isplativo baviti se satirom 
u ovoj zemlji. Čak i nakon ukidanja Zakona o verbalnom deliktu, što je trebalo da 
označi i slobodu mišljenja i izražavanja, nije otklonjena ona bojazan da će neki 
aforizam, ili neki drugi satirični napis, isprovocirati reakciju vlastodržaca. Stoga su 
gotovo sve redakcije ili ukinule ili znatno smanjile prostor na kojima se mogla pojaviti 
neka snažna ili ubojita misao. 

Verbalni delikt je ukinut prerano. 

Mnogi nisu naučili da pravilno misle. 

Pošto se Dragan nije povinovao tom zahtevu pravovernosti - nikad nije naučio da 
"pravilno misli", morao je da snosi i posledice: zato su neke od njegovih misli dugo 
ostajale skrivene od očiju javnosti. Iako je u poslednjoj deceniji "reč" isuviše 
devalvirala, pa se na stranama naše štampe moglo videti mnoštvo besmislica, 
mnoštvo ružnih reči i uvreda, ali nasuprot tome reč profesionalca, glas savesti jednog 
naroda, nije bilo preporučljivo publikovati. 

Ima i onih koji misle drugačije, 
ali je njihov broj zanemarljiv 
u odnosu na one koji ne misle uopšte. 

Pristajanje naroda na svakojaka poniženja - bez razmišljanja, bila je osnovna tačka 
oslonca, osnovna poluga opstanka diktature jednog čoveka, čoveka koji je bio 
spreman na sve, zarad opstanka na vlasti. Međutim, za razliku od Domanovićevog 
slepog Vođe, ovaj samozvani vođa postao je slep naknadno. Zaslepljen ohološću, 
poduprt polugama državne moći vodio je ovaj narod u sigurnu propast. 

Agresor je tvrdoglav. 

Još neće da prizna poraz 
iako su naši generali 
već dobili sva odlikovanja. 

Ovaj i još izvestan broj aforizama u knjizi "Svoji na svome", govori o konkretnom 
problemu, bez uvijanja i eventualne sumnje u to ko su akteri naše drame. U tom 
kontekstu možda ti i takvi aforizmi nemaju ono univerzalno značenje kakvo se 
najčešće očekuje da se nađe u jednoj knjizi aforizama, ali nepodnošljivost situacije 
nagnala je autora da se, makar i na ovaj način, direktno obračuna sa protagonistima i 
kreatorima pakla u kojem smo dugi niz godina živeli. 


Vesna Denčić 

Vođa 

- Braćo i drugovi, saslušao sam sve govore pa vas molim da i vi mene čujete. Svi nam 
dogovori i razgovori ne vrede dokle god smo mi u ovom neplodnom kraju. Na ovoj 
prljuši i kamenu nije moglo rađati ni kad su bile kišne godine, a kamoli na ovakvu 
sušu kakvu valjda niko nikad nije zapamtio. Dokle ćemo se ovako sastajati i naprazno 
razgovarati? Stoka nam polipsa bez hrane, a još malo pa će nam i deca skapavati od 
gladi zajedno s nama. Mi moramo izabrati drugi način, bolji i pametniji. Ja mislim da 
je najbolje da mi ostavimo ovaj nerodni kraj pa da se krenemo u beli svet, da tražimo 
bolju i plodniju zemlju jer se ovako ne može živeti. 

(Tako je govorio nekad, na nekom zboru, iznemoglim glasom jedan od stanovnika 
nekog neplodnog kraja. Gde i kad je ovo bilo, to se, mislim, ne tiče ni vas ni mene. 
Glavno je da vi meni verujete da je to bilo negde i nekad u nekom kraju, a to je 
dosta. Ono, doduše, nekad sam držao da sam celu ovu stvar ja sam odnekud izmislio, 
ali malo-pomalo oslobodih se te strašne zablude i sad tvrdo verujem da je sve ovo što 
ću sad pričati bilo i moralo biti negde i nekad, i da ja to nikad i ni na koji način nisam 
ni mogao izmisliti.) 

Slušaoci bleda, ispijena lica, tupa, mutna, gotovo besvesnog pogleda, sa rukama pod 
pojasom, kao da oživeše na ove mudre reči. Svaki je već sebe zamišljao u kakvom 
čarobnom, rajskom predelu, gde se mučan i trudan rad plaća obilnom žetvom. 

- Tako je, tako je... - zašuštaše iznemogli glasovi sa sviju strana. 

- Je li b-l-i-z-u? - ču se razvučen šapat iz jednog ugla. 

- Braćo! - otpoče opet jedan govoriti malo jačim glasom. - Mi moramo odmah 
poslušati ovaj predlog, jer ovako se više ne može. Radili smo i mučili smo se, pa sve 
uzalud. Odvajali smo i od usta svojih te sejali, ali naiđu bujice pa snesu i seme i 
zemlju sa vrleti, i ostane go kamen. Hoćemo li mi večito ovde ostati i raditi od jutra 
do mraka, pa opet biti i gladni i žedni, i goli i bosi?... Moramo poći i potražiti bolju, 
plodniju zemlju, gde će nam se mučan trud nagrađivati bogatim plodom. 

- Da pođemo, odmah da pođemo, jer se ovde živeti ne može! - zašušta šapat, i masa 
pođe nekud ne misleći kuda. 

- Stanite, braćo, kuda ćete? - i opet će onaj prvi govornik. - Moramo ići, ali se tako ne 
može. Mi moramo znati kuda idemo, inače možemo propasti gore mesto da se 
spasemo. Ja predlažem da izaberemo vođu, koga svi moramo slušati i koji će nas 
voditi pravim, najboljim i najprečim putem. 

- Da izaberemo, odmah da izaberemo!... - ču se sa sviju strana. 

Sad tek nastade prepirka, pravi haos. Svaki govori i niko nikog niti sluša, niti može 
čuti. Zatim se počeše odvajati u grupice; svaka šuška nešto za se, pa i grupice 
prskoše i uzeše se za ruke sve dva i dva, te jedan drugom govori i dokazuje, vuče 
jedan drugog za rukave i meće ruku na usta. Opet se sastanu svi, i opet svi govore. 

- Braćo! - istače se odjednom jedan jači glas i nadmaši ostale promukle, tupe glasove. 

- Mi ovako ne možemo ništa učiniti. Svi govorimo, i niko nikog ne sluša. Biramo vođu! 
Pa koga bi to između nas i mogli izabrati? Ko je između nas putovao da zna putove? 
Mi se svi dobro znamo, i ja prvi se ne bih smeo sa svojom decom poveriti nijednome 
ovde na ovom zboru. Nego kažite vi meni koji poznaje onoga putnika tamo što još od 
jutros sedi u hladu kraj puta? 

Nastade tišina, svi se okretoše nepoznatome i uzeše ga meriti od glave do pete. 

Čovek onaj srednjih godina, mrka lica koje se gotovo i ne vidi od duge kose i brade, 
sedi, ćuti kao i dotle i nekako zamišljeno lupka debelim štapom po zemlji. 

- Juče sam ja video ovoga istog čoveka sa jednim dečkom. Uhvatili se za ruke i idu 
ulicom. Sinoć onaj dečko otišao nekud kroza selo, a ovaj sam ostao. 

- Ostavi, brate, te sitnice i ludorije da ne gubimo vremena. Ko je, da je, on je putnik 
izdaleka, čim ga niko od nas ne zna, te sigurno zna dobro najpreči i najbolji put da 
nas povede. Kako ga ja cenim, izgleda da je vrlo pametan čovek jer neprestano ćuti i 
misli. Drugi bi se brzoplet već deset puta dosad umešao među nas ili počeo ma s kim 
razgovor, a on toliko vremena sedi samcat i samo ćuti. 

- Dabogme, ćuti čovek i misli nešto. To ne može biti druge nego da je vrlo pametan! - 
zaključiše i ostali pa uzeše opet zagledati stranca i svaki na njemu i njegovu izgledu 
otkri poneku sjajnu osobinu, poneki dokaz njegove neobično jake pameti. 

Ne provede se mnogo razgovora, i svi se saglasiše da bi najbolje bilo da umole ovog 
putnika koga im je, kako vele, sam bog poslao: da ih povede u svet da traže bolji kraj 
i plodniju zemlju, da im bude vođ, a oni da ga bezuslovno slušaju i pokoravaju mu se. 

Izabraše iz svoje sredine desetoricu koji će otići strancu te mu izneti pobude zbora i 
svoje bedne prilike i umoliti ga da se primi za vođu. 

Otidoše ona desetorica, pokloniše se smerno pred mudrim strancem, i jedan od njih 
uze govoriti o neplodnom zemljištu njihova kraja, o sušnim godinama, o bednom 
stanju u kome se nalaze, i završi ovako: 

- To nas nagoni da ostavimo svoj kraj i svoje kuće pa da pođemo u svet tražiti bolji 
zavičaj. I baš sad kada padosmo na tako srećnu misao, kao da se i bog smilova na 
nas te nam posla tebe, mudri i vrli stranče, da nas povedeš i spaseš bede. Mi te u ime 
svih stanovnika molimo da nam budeš vođ, pa kud god ti, mi za tobom. Ti znaš 
putove, ti si svakako i rođen u srećnijem i boljem zavičaju. Mi ćemo te slušati i 
pokoravati se svakoj naredbi tvojoj. Hoćeš li, mudri stranče, pristati da spaseš tolike 
duše od propasti, hoćeš li nam biti vođa? 

Mudri stranac za sve vreme tog dirljivog govora ne podiže glavu. Ostade do kraja u 
istom položaju kako ga i zatekoše: oborio glavu namršten, ćuti, lupka po zemlji i - 
misli. Kad se govor završi, on ne menjajući položaj kratko i lagano procedi kroza zube: 

- Hoću! 

- Možemo li, dakle, poći s tobom i tražiti bolji kraj? 

- Možete! - produži mudri stranac ne dižući glave. 

Sad nastade oduševljenje i izjave zahvalnosti, ali na to mudrac ne reče ni reči. 

Saopštiše zboru srećan uspeh dodajući kako tek sad vide kakva velika pamet leži u 
tom čoveku. 

- Nije se ni makao s mesta, niti glave podiže, bar da vidi ko mu govori. Samo ćuti i 



misli. Na sve naše govore i zahvalnosti svega je dve reči progovorio. 

- Pravi mudracl... Retka pametl... - povikaše veselo sa sviju strana, tvrdeći kako ga je 
sam bog kao anđela s neba poslao da ih spase. Svaki bejaše tvrdo uveren u uspeh 
pored takvog vođe, da ga ništa na svetu ne bi moglo razuveriti. 

I tako na zboru bi sad utvrđeno da se krenu još sutra zorom. 

* 

Sutradan se iskupi sve što imaše odvažnosti da pođe na daleki put. Više od dve 
stotine porodica dođe na urečeno mesto, a malo ih je još i ostalo da čuvaju staro 
ognjište. 

Tužno je pogledati tu masu bednog stanovništva koje Ijuta nevolja nagoni da napusti 
kraj u kome su se rodili i u kome su grobovi predaka njihovih. Lica njihova 
koštunjava, iznemogla, suncem opaljena; patnja je dugim nizom mučnih godina 
ostavljala traga na njima i izrazu dala slike bede i gorkog očajanja. Ali se u ovom 
trenutku u njihovim očima ogledaše prvi zračak nade, ali i tuge za zavičajem. 
Ponekom starcu se slila suza niz smežurano lice, uzdiše, očajno vrti glavom s puno 
neke slutnje, i radije bi ostao da pričeka još koji dan pa da i on ostavi kosti u tom 
kršu negoli da traži bolji zavičaj; mnoge od žena glasno nariču i opraštaju se sa 
umrlima kojima grobove ostavljaju; Ijudi se otimaju da se i sami ne bi raznežili i viču: 

- Dobro, hoćete li da i dalje gladujemo u ovom prokletom kraju i da živimo po ovim 
udžericama? 

A i oni bi sami čisto hteli da ceo taj prokleti kraj i one bedne kućice ponesu, da se 
može kako, sa sobom. 

Graja i galama kao u svakoj masi. Uznemireni i Ijudi i žene, a i deca što ih majke 
nose na leđima, u Ijuljkama, udarila u ciku; uznemirila se nekako čak i stoka. Stoke 
malo i imaju, ali tu je poneka kravica, poneko mršavo, čupavo kljuse s velikom 
glavom i debelim nogama, na koga su natovarili vazda nekih ponjava, torbi, ili po dve 
vreće preko samara, pa se siroto povodi pod teretom, a opet se drži u sili pa zarže 
pokadšto. Neki, opet, natovarili magare, dečurlija vuče pse o lancima. Tu je, dakle, 
razgovor, vika, psovka, kuknjava, plač, lavež, pa čak i jedan magarac dva-triput 
njaknuo, ali vođa ni reči da progovori, kao da ga se cela ta masa i vreva ništa ne tiče. 
Pravi mudrac! 

On jednako sedi oborene glave, ćuti i misli, i ako tek pljucne pokatkad, to mu je sve. 
Ali mu je baš zbog takva držanja popularnost narasla tako da je svaki bio u stanju 
skočiti, što kažu, za njim i u vatru i u vodu. Među mnogima mogao se čuti otprilike 
ovakav razgovor: 

- More, srećni smo, te naiđosmo na ovakva čoveka, a da smo bez njega pošli, ne dao 
bog, zlo i naopako, propali bismo! 

- To je pamet, moj brate! Samo ćuti, reči još nije progovorio! - reći će jedan pa 
pocjleda sa strahopoštovanjem i ponosom u vođu. 

- Šta ima da govori? Ko govori, taj malo što misli! Mudar čovek, razume se, pa samo 
ćuti i nešto misli!... - dodade drugi, pa i on sa strahopoštovanjem pogleda vođu. 

- Pa nije ni lako voditi ovoliki svet! I mora da se misli kad je primio na sebe toliku 
dužnost! - opet će prvi. 

Dođe vreme polasku. Čekali su malo ne bi li se još ko prisetio da pođe s njima, ali 
kako nikog ne beše, nije se moglo dalje oklevati. 

- Hoćemo li krenuti? - pitaju vođu. 

On ustade bez reči. 

Uz vođu se odmah grupisaše najodvažniji Ijudi da mu se nađu u nesrećnu slučaju i da 
ga čuvaju da mu se ne bi desila kakva opasnost. 

Vođa svojski namršten, oborene glave, koraknu nekoliko puta mašući dostojanstveno 
štapom ispred sebe, a masa krene za njim i viknu nekoliko puta: 


- Živeo! 


Vođa koraknu još nekoliko koraka i udari u plot od opštinske zgrade. Tu, naravno, 
stade on, stade masa. Vođa se izmače malo i lupi dva-tri puta štapom po plotu. 

- Šta ćemo? - pitaju. 

On ćuti. 

- Šta: šta ćemo? Obaljuj plot! To ćemo! Vidiš da čovek daje štapom znak šta treba 
raditi! - viknuše oni što su uz vođu. 

- Eno vrata, eno vrata - viču deca i pokazuju vrata koja su ostala na protivnoj strani. 

- Pssst, mir, deco! 

- Buditeboksnama, što se čini! - krste se neke žene. 

- Ni reči, on zna šta treba. Obaljujmo plot! 

Za tili časak puče plot kao da ga nije bilo. 

Prođoše. 

Nisu makli ni sto koraka, a vođa zapade u neki veliki trnjak i zastade. S mukom se 
iščupa natrag i uze štapom udarati to levo, to desno. Stoje svi. 

- Pa šta je sad opet? - viču oni pozadi. 

- Da se probija trnjak! - viknuše opet oni uz vođu. 

- Evo puta iza trnjaka! Evo puta iza trnjaka! - viču deca, pa i mnogi Ijudi iz pozadine. 

- Eto puta, eto puta! - rugaju se gnevno oni uz vođu. - A ko li zna kud vodi, slepci 
jedni? Ne mogu svi zapovedati! On zna kud je bolje i preče! Provaljujmo trnjak! 

Navališe provaljivati. 

- A jaoj! - zavapi poneko kome se zabije trn u ruku ili ga šine ostruga po licu. 

- Nema, brajko, ništa bez muke. Valja se i promučiti ako mislimo uspeti! - odgovaraju 
na to najodvažniji. 

Probiše posle mnogih napora trnjak i pođoše dalje. 

Išli su neko kratko vreme i naiđoše na neke vrljike. 

Obališe i njih pa pođoše dalje. 

Malo su prešli toga dana jer su još nekoliko manjih, sličnih prepona morali savlađivati, 
a uz mršavu hranu, jer neko je poneo suva hleba i nešto malo smoka uz hleb, poneko 
samo hleba, da bar ovda-onda zalaže glad, a poneki ni hleba nije imao. Dao bog još 
letnje vreme te se bar gdegde nađe koja voćka. 

Prvi dan tako pređoše malo, a osećahu mnogo umora. Opasnosti velike ne ukazaše se, 


ра i nesrećnih slučajeva ne beše. Naravno da se pri tako velikom preduzeću ovo mora 
računati u sitnice: jednu ženu ošinu trn po levom oku, te je previla vlažnu krpu; jedno 
dete udarila vrljika preko nožice pa hramlje i jauče; jedan starac se sapleo na ostrugu, 
pao i uganuo nogu, previli su mu tucan crni luk, a on junački trpi bol i ide dalje 
odvažno za vođom oslanjajući se na štap. (Mnogi su, doduše, govorili da čiča laže 
kako je uganuo nogu, već se samo pretvara jer je rad da se vrati natrag.) Najzad 
malo ko da nema trn u ruci ili da nije ogreben po licu. Ljudi junački trpe, žene 
proklinju čas kad su pošle, a deca ko deca, naravno plaču, jer ne pojme kako će se 
bogato nagraditi ta muka i bol. 

Na preveliku sreću i radost sviju vođi se ništa nije desilo. Ono, ako ćemo pravo, njega 
najviše i čuvaju, ali tek, tek - ima čovek i sreće. 

Na prvom konaku se pomoliše i zahvališe bogu što su prvi dan srećno putovali i što im 
se vođi nije nikakvo pa ni najmanje zlo dogodilo. Zatim će uzeti reč jedan iz one 
grupe najodvažnijih. Preko lica mu stoji masnica od ostruge, ali se on na to ne osvrće: 

- Braćo! - poče on. - Evo smo, hvala bogu, već jedan dan prevalili srećno. Put nije 
lak, ali moramo savladati junački sve prepone, kad znamo da nas ovaj mučni put vodi 
sreći našoj. Neka nam bog milostivi sačuva vođu od svakog zla i da bi nas i dalje 
ovako uspešno vodio!... 

- Sutra ću izgubiti, ako je tako, i ovo drugo oko!... - progunđa Ijutito ona žena. 

- A jaoj, noga! - prodera se čiča, oslobođen tom primedbom ženinom. 

Deca već stalno kenjkaju i plaču, i jedva ih majke utišavaju da bi se čule reči 
govornikove. 

- Jest, izgubićeš drugo oko! - planu govornik. - Pa neka oba oka izgubiš! Ništa to nije 
da jedna žena izgubi oči za ovako veliku stvar! To je sramota! Misliš li na dobro i 
sreću svoje dece? Neka polovina nas propadne za ovu stvar, pa ništa. Čudna mi čuda 
jedno oko! Šta će ti oči, kad ima ko za nas da gleda i vodi nas sreći? Valjda ćemo 
zbog tvoga oka i čičine noge napustiti ovo plemenito preduzeće? 

- Laže čiča! Laže čiča, pretvara se samo da se vrati! - čuše se glasovi sa sviju strana. 

- Kome se, braćo, ne ide - opet će govornik - neka se vrati, a ne da kuka i buni druge 
Ijude. Šta se mene tiče, ja ću za ovim mudrim vođom ići dok me traje. 

- Svi ćemo, svi za njim dok nas traje. 

Vođa je ćutao. 

Ljudi ga opet uzeše zagledati i šaputati: 

- Samo ćuti i misli! 

- Mudar čovek! 

- Gle, kakvo je njemu čelo! 

- I namršten jednako. 

- Ozbiljan! 

- Kuražan je, vidi se po njemu. 

- Kuražan, mani ga: plot, vrljike, trnjake, sve to skrši. Samo tek namršten onako lupi 
štapom i ne govori ništa, a ti onda gledaj šta ćeš. 

* 

Tako prođe prvi dan, a sa istim uspehom prođe još nekoliko dana. Ništa od veće 
važnosti, same sitnije prepone: stropoštaju se u jendek, u jarugu, udare na vrzinu, na 
ostrugu, na bocu, slomi po nekoliko njih nogu ili ruku, razbije poneko glavu, ali se sve 
te muke podnose. Neki su starci propali, ali su stari i bili. 

- Pomrli bi da su i u kući sedeli, akamoli na putu! - rekao je onaj govornik, te ohrabrio 
svet da ide dalje. Nekoliko manje dece od godine-dve dana propalo je, ali stegli su 
srce roditelji jer je tako bog hteo, a i žalost je manja što su deca manja. 

- To je manja žalost, a ne dao bog da roditelji dočekaju da gube decu kad prispeju za 
udaju i ženidbu! Kad je tako suđeno, bolje što pre, jer manje i žalosti! - tešio je opet 
onaj govornik. 

Mnogi hramlju i gegaju se, neki zavili marame preko glave i hladne obloge metnuli na 
čvoruge, neki nose ruku u marami. Svi se podrpali i pocepali, pa im vise dronjci s 
odela, ali ipak se ide srećno dalje. Sve bi to lakše podnosili, ali ih je glad često mučila. 
Ali napred se mora. 

Jednog dana se desi nešto važnije. 

Vođa ide napred, uz njega najodvažniji (manje dvojica. Za njih se ne zna gde su. 
Opšte je mišljenje da su izdali i pobegli. Jednom je prilikom onaj govornik i govorio o 
njihovu sramnom izdajstvu. Malo ih je koji drže da su propali u putu, ali ćute i 
mišljenje ne kazuju da se svet ne plaši), pa onda redom ostali. Najedared se ukaza 
grdno velika i duboka kamenita jaruga, pravi ambis. Obala tako strma da se nije 
smelo ni koračiti napred. I odvažni zastadoše i pogledaše vođu. On oborene glave, 
namršten i zamišljen ćuti i odvažno korača napred lupkajući štapom pred sobom to 
levo, to desno, po svom poznatom običaju, a to ga je, kako mnogi vele, pravilo još 
dostojanstvenijim. Nikoga on ne pogleda, ništa ne reče, na njegovom licu nikakve 
promene ni traga od straha. Sve bliže ambisu. Čak i oni najhrabriji od najhrabrijih 
došli u licu bledi kao krpa, a niko ne sme ni reči da primeti pametnom, oštrom i 
odvažnom vođi. Još dva koraka, pa je vođa do ambisa. U smrtnom strahu, 
razrogačenih očiju stuknuše svi, a najodvažniji taman da zadrže vođu, pa makar se 
ogrešili o disciplinu, a on u tom koraknu jedanput, drugi put i strmeknu u jarugu. 

Nastade zabuna, kuknjava, graja, ovlada strah. Neki počeše bežati. 

- Stanite, kuda ste nagli, braćo! Zar se tako drži zadata reč? Mi moramo napred za 
ovim mudrim čovekom, jer on zna šta radi! Nije valjda lud da sebe upropasti! Napred 
za njim! Ovo je najveća, ali možda i poslednja opasnost i prepona. Ko zna da još tu 
iza jaruge nije kakva divna plodna zemlja koju je bog nama namenio! Napred samo, 
jer bez žrtava nema ničega! - tako izgovori onaj govornik i koraknu dva koraka 
napred te ga nestade u jaruzi. Za njim oni najodvažniji, a za ovima jurnuše svi. 

Kuknjava, stenjanje, kotrljanje, ječanje po strmoj obali one grdne rupčage. Bi se 
zakleo čovek da niko živ, akamoli zdrav i čitav izići ne može iz tog ambisa. Ali tvrd je 
čovečji život. Vođa je imao retku sreću pa se pri padu zadržao, kao i uvek, na nekom 
džbunu te se nije povredio, a uspeo je da se polako iskobelja i iziđe na obalu. 

Dok se dole razlegaše kuknjava i lelek, ili se čujaše potmulo stenjanje, on seđaše 
nepomičan. Ćuti samo i misli. Neki dole ugruvani i rasrđeni počeše ga i psovati, ali se 
on ni na to ne osvrtaše. 

Koji su se srećnije skotrljali i zaustavili se gde na džbun ili drvo, počeše s mukom 
izlaziti iz jaruge. Neko slomio nogu, nego ruku, neko razbio glavu, pa ga krv zalila po 
licu. Kako ko, tek niko čitav sem vođe. Gledaju u vođu mrko, popreko i stenju od 
bola, a on ni glave da digne. Ćuti i misli, kao svaki mudrac! 


Prošlo je još vremena. Broj putnika sve manji i manji. Svaki dan odnese po nekog. 
Neki su napuštali takav put i vraćali se natrag. 

Od velikog broja putnika zaostade još dvaestak. Svakom se očajanje i sumnja ogleda 
na mršavu, iznemoglu licu od napora i gladi, ali niko ništa ne govori. Ćute kao i vođa, 
i idu. Čak i onaj vatreni govornik maše očajno glavom. Težak je to put bio. 

Iz dana u dan se i od ovih poče broj smanjivati, i ostade desetak druga. Lica još 
očajnija, a celim putem se mesto razgovora čuje kukanje i ječanje. 

Sad više behu nakaze nego Ijudi. Idu na štakama, obesili ruke o marame što su 
vezane oko vrata. Na glavi sila od prevoja, obloga, tiftika. I ako bi baš i hteli prinositi 
nove žrtve, nisu mogli, jer na telu gotovo i ne beše mesta za nove rane i uboj. 

Izgubili su već i veru i nadanje i oni najodvažniji i najčvršći, ali idu ipak dalje, to jest 
muče se na neki način s teškim naporima uz kukanje od bola. Pa i šta bi kad se 
natrag ne može? Zar tolike žrtve, pa sad napustiti put?! 

Smračilo se. Gegaju se tako na štakama, dok tek pogledaše, a vođe nema pred njima. 
Još po jedan korak, pa svi opet u jarugu. 

- A jaoj, noga!... A jaoj, majko moja, ruka!... A jaoj! - razleže se kuknjava, a zatim 
samo krkljanje, ječanje i stenjanje. Jedan je potmuo glas psovao čak i dičnog vođu, 
pa umuče. 


Kad je svanulo, a vođa sedi onako isto kao i onoga dana kad ga izabraše za vođu. Na 
njemu se ne opažaju nikakve promene. 

Iz jaruge izbaulja onaj govornik, a za njim još dvojica. Obazreše se oko sebe onako 
nagrđeni i krvavi da vide koliko ih je ostalo, ali samo je još njih trojica. Smrtni strah i 
očajanje ispuni njihovu dušu. Predeo nepoznat, brdovit, go kamen, a puta nigde. Još 
pre dva dana su prešli preko puta i ostavili ga. Vođa je tako vodio. 

Pomisliše na tolike drugove i prijatelje, na toliku rodbinu koja propade na tom 
čudotvornom putu, pa ih obuze tuga jača od bola u osakaćenim udovima. Gledahu 
rođenim očima svoju rođenu propast. 

Onaj govornik priđe vođi i poče govoriti iznemoglim, ustreptalim glasom, punim bola, 
očajanja i gorčine: 

- Kuda ćemo? 

Vođa ćuti. 

- Kuda nas vodiš i gde si nas doveo? Mi se tebi poverismo zajedno sa svojim 
porodicama i pođosmo za tobom ostavivši kuće i grobove naših predaka ne bismo li se 
spasli propasti u onom neplodnom kraju, a ti nas gore upropasti. Dve stotine porodica 
povedosmo za tobom, a sada prebroj koliko nas je još ostalo. 

- Pa zar niste svi na broju? - procedi vođa ne dižući glave. 

- Kako to pitaš? Digni glavu, pogledaj, prebroj koliko nas ostade na ovom nesrećnom 
putu! Pogledaj kakvi smo i mi što ostadosmo. Bolje da nismo ni ostali nego da smo 
ovakve nakaze. 

- Ne mogu da pogledam!... 

- Zašto?! 

- Slep sam! 

Nastade tajac. 

- Jesi li u putu vid izgubio? 

- Ja sam se i rodio slep. 

Ona trojica oboriše očajno glave. 

Jesenji vetar strahovito huči planinom i nosi uvelo lišće. Po brdima se povila magla, a 
kroz hladan, vlažan vazduh šušte gavranova krila i razleže se zloslutno graktanje. 
Sunce sakriveno oblacima koji se kotrljaju i jure žurno nekud dalje, dalje. 

Ona se trojica zgledaše u smrtnom strahu. 

- Kuda ćemo sad? - procedi jedan grobnim glasom. 

- Ne znamo! 

Radoje Domanović 

Kod nas moraš prvo doktorirati pravne nauke 
da bi mogao pisati glupe zakone. 

Rastko Zakić 


Rupodavac 

Модао je on i kakvu lupu u džep da 
stavi pa da ode tamo i lepo se izlupeta. 
Bilo bi možda i normalno jer tamo su 
konji na ulazu, a ima on i imunitet no, 
oseća promene vremena i zna da je 
vreme za kramp. Zato mu да upakuju u 
дерек, пједа u odelo urede, na zadnje 
sedište да stavljaju pa да šofer vozi na 
radno odredište. 

Kad, on tamo, a oni već sve raskupusali 
detaljno, u paramparčad iseckali. - Gde 
si, bre? Dokle da te čekamo? - dreknuli 
mu iz rpe papira, a od silnog gneva 
rasprštala se ona golotinja od hartija, 
sve go akt do akta, na sve četiri strane. 

- Polako kolege. - kaže im mirno i 
atmosfera se bitno smiruje. - Moje je da 
kopam, a vaše da pripremite materijal. 
Pa stavlja kramp u pogon prethodno 
pljunuvši u šake. Kopa lako, snagu 
koristi racionalno, ali znoj samo izbija. - 
Daj neko pivo iz poslaničkog! - dovikuje 
onima gore. Oni ga poslušali. Nema da 
nema! Stiglo dok si trenuo! 

Nakon izvesnog vremena zastao. - Biće 
dovoljno. - konstatuje, a rupa lepa, 
prostrana ispala. Oni po ivicama klimaju 
glavama, već su kolica sa brdima papira 
dogurali. - Da sipamo? - pitaju. - Može! 

- naređuje im. Istoga časa poleteše 
hartijice u rupu kao da sneg veje. On 
razmahuje, dočekuje ih i raspoređuje 
ovde-onde. Mora zakon da se rasporedi 
pravilno, da zalegne, da obuhvati, ali ne 
da ugrozi šupljinu u celini. Ne valja da 
je rupa bez išta, nije rupa to što jeste 
ako je puna. Zato samo uz pregršt 
zakona dobija u značenju. Posle je bilo 
dosta - Ostalo da se zalepi! Kako god 
hoćete, odozgo, odozdo, redom ili 
prekoreda, samo da bude homogeno i 
da može da se ukoriči! 

I zapeli zakonodavci. Udarili u finiš, 
zalepili ruke i obraze. Ugradili sebe, 
takoreći. Alal im vera, ispade zakon kao 
lutka! A tek rupodavcu svaka čast! 
Njegov graditeljski doprinos u oblasti 
prava, i šire u politici, je apsolutno 
neizmeran. 


Raša Papeš 



Kratka biografija: per aspera ad akta. 

Dragan Mirović 


Što taj pametno govori. 

Svaka mu vredi šezdeset dana! 

Društvo vodi evidenciju 
o svakom pojedincu. 

Ne može ostati anoniman 
svako kome to padne na pamet. 

Huh, stiglo je važno obaveštenje 
da je sada možda negde u toku neki, 
može biti veoma važan sastanak! 

Izdao bi sabrane govore, 
ali nijedan mu nije takav. 

Ko je nas sto puta prevario, 
izuzetno je vredan. 

Bićemo i mi pametni jednog dana, 
ali to će nas brzo proći. 


Mihailo Veljković 

Završna reč 

- Gospodine sudija, ubijao sam, nije da nisam. Tačnije, lišavao sam Ijude 
života, mada sam ih lišavao i drugih stvari. I to ne mogu da poreknem. 
Znate kako je kada prolivanje tuđe krvi uđe u krv. To je posle đavolski 
teško zaustaviti. Praktično nemoguće. Priznajem, najpre sam likvidirao one 
koji ne misle kao ja. Znate, oni su za mene bili najopasniji. Da nisam ja 
njih, oni bi mene. A što se tiče mojih bliskih saradnika, i oni su povremeno 
znali da se otrgnu kontroli i pređu crtu koja im je postavljena. Tada im je 
sudbina morala nemilosrdno okrenuti leđa. Narod? E, sa narodom je 
posebna priča. Ni sa njim, a ni bez njega. Morao sam povremeno i njega da 
šaljem na onaj svet. Ali ja tu nisam izuzetak. To se radi u celom svetu. To 
vam je kao eutanazija. Narod se muči i pati, a vi onda uradite ono što mora 
da se uradi. Ali optužiti čoveka za genocid nad sopstvenim narodom, to je 
nepošteno. Što se moje porodice tiče, priznajem da sam pretio da ću i nju 
pobiti. Znam da vi to kvalifikujete kao pokušaj ubistva, ali ja sam tada bio 
van sebe. Dobro, priznajem da sam vrlo često bio van sebe. Takva su bila 
vremena. Sve mogu da priznam, ali ne priznajem da sam rođeni ubica. 
Ubica Lombrozovog tipa. Ne! U velikoj ste zabludi. Ja sam na to bio 
prinuđen i tako je bilo suđeno. Bio sam na vlasti, a kada je čovek na vlasti, 
to zapravo više nije on. I radi ono što ni u snu ne bi radio. Svašta mu pada 
na pamet... 

- Da, razmišljao sam i o samoubistvu. Ni ta mi ideja nije bila strana. 
Zapravo, ta me misao nije napuštala nijednog trenutka. Jer ja sam čovek 
koji ima savest i zna za kajanje. Uostalom, ja to i sada mogu da učinim ako 
će time pravda biti zadovoljena. Ali postoji samo jedan uslov: 

Morate mi dati vlast barem na jedan dan. 


Vladan Sokić 

U miru smo ciljna grupa, 
u ratu grupni cilj. 


Milan Beštić 


GOLA GOVNA 

Godinama birali smo dripce - 
Sad ispalo: lopov i ubice! 

Kako nam se takav maler zbio, 

Kad on zbilja nije ništa krio?! 

Videlo se od samog početka 
Da je zverka po ludilu retka. 

Ali nismo hteli da vidimo - 
Taman posla da se postidimo! 

On je bio naša perjanica, 

Heroj, čelnik, vođa, uzdanica. 

A sad listom svi tvrdimo pomno: 

On jedini da je bio govno! 

Rastko Zakić 


YU HAPPYGRAMI 


GROB ili ROB... 
nama je svejedno 
kada već ne mogu 
dva dobra zajedno! 

Veliki i mali Srbi - 
jjc to je podela šema, 

ali ujedno i dokaz 
da normalnih 
nema! 

U jugoslaviji se oduvek 
i praznik radno slavi... ^ 

Nema dana da ne 
radimo 

jedni drugima o glavi! 


Rade Jovanović 


Obraz nam je čist. 

To kažu svi koji su radili obdukciju. 

Slobodan Simić 

Najveći sin ndsih naroda 
od svakog roditelja uzeo je nešto. 


RED 

Vojnici šljapkaju kašikama po manjerka- 
ma s bljutavom vodicom. Presreću zalu- 
tale listiće kupusa i trpaju ih u usta. Po- 
gledaš iz daljine - čini ti se ručaju. Priđeš 
bliže - nema sumnje. Kašika puna teč- 
nosti ulazi u usta, kašika bez tečnosti 
izlazi iz njih. To je to. A vojnici 
zadovoljni ne izgledaju. 

Probaše oficiri tečnost iz kazana, pa se 
zabrinuše. Pogledaše pocepane uniforme 
na vojnicima, zabrinuše se još više. Od 
silne brige počeše dojke da im rastu, 
rastu. I porastoše. Kao lubenice. 

Izašle starešine ujutro pred postrojene 
vojnike, a ovi zabezeknuti: oči s njihovih 
dojki ne skidaju. Zaboraviše neukusnu 
čorbicu koju jedu svaki dan, zaboraviše 
iscepane čizme, zaboraviše oca, majku i 
tako redom. Za oficirima i u vatru ako 
treba. 

Debela kuvarica lenjo se gega preko pis- 
te. Kao i juče. Kao i prekjuče. Kao i svaki 
dan. Levi guz prati levu nogu, desni guz 
prati desnu nogu. Ona očekuje, s pra- 
vom, da petsto pari očiju gleda njenu 
stražnjicu u pretesnoj suknji metar i po 
širokoj. Okrenu se, kao i juče, kao i 
prekjuče, kao i svaki dan, i prvi put ne 
vide izbuljene oči kako slede talasanje 
njenog sala. Pocrvene od besa. Od Iju- 
tine salo poče da joj se topi i sliva niz 
noge. Iz brushaltera izvadi kalemarske 
makaze i oficirima iseče bradavice. Iz 
dojki poteče mašinsko ulje. Kuvarica 
vrati makaze i krenu svojim putem. 

Vojnici zgađeno pljunuše pa se okrenuše 
ka uzbibanim guzovima odmičuće kuva- 
rice. U vojsci se red mora znati. 

Đorđe Otašević 


Ilija Marković 

TRESE SE NJEGOV SANDUK 

Prerano je nad njim nikla trava. Nesmi- 
ren, žudeo je za povratkom. Makar i na 
tren. Zbog toga u časovima između me- 
seca i sunca zemlja se nad njim pome- 
rala. Prođeš li grobljem u to doba, vide- 
ćeš grumenčiće kao poskakuju i odmah 
ćeš pomisliti - to se trese njegov san- 
duk. Ako priđeš bliže i sagneš se, jasno 
ćeš čuti. I tada bićeš siguran - zaista se 
trese njegov sanduk. 

A u jednoj od docnijih noći, čudom li, 
nekom li silom nadnaravnom, ili možda 
uz pomoć nečega što našu moć poima- 
nja nadvisuje (ovo će pitanja zanavek 
ostati bez valjanog odgovora) napustio 
je sanduk u kojem se njegovo Ijudsko 
telo već odavno raspalo. Lebdeo je 
poznatim predelima i gledao, gledao. 
Pre prvih petlova u sanduk se vratio. 

Prođeš li grobljem u doba između mese- 
ca i sunca, zemlja nad njim biće nepo- 
mična. Ako se sagneš i oslušneš, jasno 
ćeš čuti. I tada u strašno bićeš siguran - 
zaista leži mirno njegov sanduk. 

Đorđe Otašević 


Vaše žrtve nisu uzaludne. 
Njima ćemo dokazati kontinuitet 
našeg stradanja. 


Bilo je i kod nas ekstremista, 
ali su i oni shvatili 
da ovo ne možemo rešiti 
mirnim putem. 

Dragan Rajičić 


Kome nišan ne titra pred očima, 
mušica mu skače na nos. 

Ilija Marković 

Popili su svu pamet sveta. 

Nažalost , mozak je odbacio strano telo. 

Ivana Srećković 


Iza vođe je ostao krvav trag 
da bi ga odani lakše sledili. 

Socijalizam je propao 

jer je više kapitala bilo u bibliotekama 

nego u bankama. 

Okrvavljene ruke peru se 
ispiranjem mozga. 

U dilemi sam da li je onaj ko prodaje 
zemlju trgovac nekretninama 
ili je izdajnik. 


Dragan Mirović 


Smeh je najbolji lek, 
ali zašto da se smejem 
kad još nemam dijagnozu. 

Operacija je prekinuta na pola. 

Pacijent nije imao više da plati. 

Ivana Srećković 



Ne verujem u Teoriju zavere. 

To nam je podmetnuto sa strane. 


Noćna mora je kad đavo sanja 
da je pakao ukinut. 

Snežana Trajilović 

Došao je đavo po svoje. 

I razneo nas! 


Kod nas su i dvorske budale kreteni. 

"Samo budala ne menja mišljenje". 

Tako sam nekada i ja mislio. 

Nebojša Novaković 


Vesna Denčić 


Vođa je sišao među narod... 
pravo sa drveta! 


PALI ANĐELI 

K'o Božje čudo okolo gledam: 

Padaju anđeli jedan po jedan. 

Ali vidi se, nije im pravo, 

Jer pali anđeo zove se - đavo. 

I svaki smerno sad milost ište, 

Ne ide mu se na đubrište. 

I zaklinje se: postaće svetac, 

I biće dobar kao 'lebac! 

Rastko Zakić 


Što jače biješ, 

glas naroda bolje se čuje! 

Povoljno prodajem polovan pancir 
svega četiri rupe! 

Prvo život piše romane. 

Kasnije najbolji prepisivači dobiju 
Nobelovu nagradu za književnost! 

Taštu su mi vratili iz pakla, 
plašila je stanare! 


Zoran Milić 


Kurve i gorile su poslovna pratnja. 

Dragan Mirović 

